倫敦打吡 熱刺作客曳讓唔起韋斯咸
2024年04月02日 16:02
東網電視
更多新聞短片
英超韋斯咸主場迎戰熱刺。
英超周中快車上演倫敦打吡,韋斯咸主場迎戰熱刺。「錘仔幫」上輪作客紐卡素大好形勢下輸3比4,主要係調動失誤所致,並非球隊能力問題,相信返主場唔會再甩轆,熱刺作客並冇必勝把握,「讓球主客和」仲要讓波制唔過,寧捧讓球主勝。(Now 621及611周三凌晨3時15分直播)
韋斯咸今季成績唔差,歐霸盃打入8強,聯賽亦有機會爭取歐洲賽一席,雖然上場一度領先紐卡素3比1下反勝為敗,但都唔好睇輕佢哋,事實上球隊上場理應贏波,可惜領隊莫耶斯以為勝券在握下做錯決定,派咗加雲菲臘斯落場,呢位敗家中場上陣幾分鐘就輸12碼,跟手球隊再連番失陷結果輸3比4。
經過呢次教訓,相信莫耶斯會學精啲,唔會喺比賽中途亂換人,而事實上佢哋近期傷疲盡起,就連中場艾臣奧艾華利斯都停賽1場後復出,可以「夫添」出擊,加上主場成績有保證,近4次主場2勝2和,今場有分落袋唔難。
熱刺今季唔使打歐洲賽,所有盃賽亦已出局,可以專攻聯賽,同緊阿士東維拉爭奪前4位置,不過表現較飄忽,早前試過無緣無故輸畀狼隊同富咸,而且作客亦非佢哋所長,近5場作客僅得1勝,今場作客韋斯咸失分不足為奇,作客讓波捧對面。
更多賠率: